Panayiotou se geldsake in hof bespreekMoordbeskuldigde Christopher Panayiotou tydens ‘n vorige verskyning in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Claudia Goosen, ŉ konsultant, het getuig dat Panayiotou om ŉ persoonlike lening van R80 000 tot R100 000 aansoek gedoen het by Capitec-bank. Die aansoek is van die hand gewys. Panayiotou en sy vrou, Jayde, het die bank sowat ŉ maand voor haar dood besoek. Dit het vroeër aan die lig gekom dat die egpaar ŉ huis in die Lovemore Heights Estate gekoop het. Panayiotou het in sy pleitverduideliking aangevoer hulle sou daar intrek en die res van hul lewe daar saam deurbring. Die huis was in sy naam geregistreer. Panayiotou het die bank op 13 Maart besoek. “Die kliënt was in die bank en wou om ŉ lening aansoek doen. Hy wou ŉ huis koop en het ŉ bedrag van R80 000 tot R100 000 nodig gehad [vir die deposito]. Hy het nie gekwalifiseer nie aangesien daar nie aan die minimum voorwaardes voldoen is nie,” het Goosen getuig. Adv. Terry Price, Panayiotou se regsverteenwoordiger, het egter die bedrag betwis en gesê sy kliënt wou om ŉ lening van R150 000 aansoek doen. Volgens Goosen het Jayde op 18 Maart die bank besoek en om ŉ lening aansoek gedoen “vir ŉ deposito op ŉ huis”. Volgens Goosen is ŉ lening van R150 000 aan Jayde toegestaan. “Sy het die geld na haar man se FNB-bankrekening oorgeplaas.” Jayde se pa, Derrick Inggs, het vroeër die week getuig dat hy vir Jayde R40 000 gegee het om ŉ uitstaande bedrag op haar motor te betaal. Dit het ook aan die lig gekom dat Jayde se ouers saam vir haar R200 000 geleen het. Inggs het aangevoer dat sy dogter die geld vir “oordragkoste” nodig gehad het. Die staat het vroeër beweer dat Panayiotou onder finansiële druk was om Jayde en sy minnares gelukkig te hou en dat dit nie vir hom ŉ opsie was om te skei nie aangesien sy familie hom sou onterf en dat hy daarom glo vir Jayde laat vermoor het. Die saak gaan Maandag voort. Lees alle vorige berigte oor Christopher Panayiotou op Maroela Media.